
ΔΕΛΤΙΟ ΤΥΠΟΥ
ΚΕΦΙΑΠ Αργοστολίου: Ο ΥΠΕΡΙΩΝ διεκδικεί τις τρεις αίθουσες για τη λειτουργία ΚΔΑΠ ΑμεΑ – Στο πλευρό του η Ε.Σ.ΑμεΑ.»
Η Ένωση Προστασίας της Ισότητας και των Δικαιωμάτων Α.μεΑ. «ΥΠΕΡΙΩΝ» επανέρχεται δημόσια στο ζήτημα της παραχώρησης τριών αιθουσών του ΚΕΦΙΑΠ Αργοστολίου για τη δημιουργία και λειτουργία ΚΔΑΠ ΑμεΑ, ένα αίτημα που έχει καταθέσει ήδη από την 1η Ιανουαρίου 2026.
Το αίτημά μας είχε τύχει θετικής αντιμετώπισης κατά την 9η Τακτική Συνεδρίαση του Διοικητικού Συμβουλίου του Γενικού Νοσοκομείου Κεφαλληνίας στις 18 Μαρτίου 2026, ενώ τον Ιούλιο του 2026 το Νοσοκομείο μας απέστειλε τις κατόψεις του ΚΕΦΙΑΠ, προκειμένου να υποδείξουμε τους χώρους που απαιτούνται για τη λειτουργία του ΚΔΑΠ ΑμεΑ. Όλα αυτά δημιούργησαν εύλογα την πεποίθηση ότι το αίτημά μας βρισκόταν σε πορεία υλοποίησης.
Με ιδιαίτερη έκπληξη, όμως, πληροφορηθήκαμε εκ των υστέρων ότι οι ίδιοι χώροι εξετάζεται να παραχωρηθούν για τη στέγαση δραστηριοτήτων της ΣΑΕΚ του Γενικού Νοσοκομείου Κεφαλληνίας.
Θέλουμε να καταστήσουμε απολύτως σαφές ότι ο ΥΠΕΡΙΩΝ ουδέποτε ενημερώθηκε από τη Διοίκηση του Νοσοκομείου ότι υπήρχε τέτοιος σχεδιασμός ή πρόθεση για τους συγκεκριμένους χώρους. Αντιθέτως, μετά τη θετική αντιμετώπιση του αιτήματός μας και την αποστολή των κατόψεων, αναμέναμε τη συνάντηση με το Διοικητικό Συμβούλιο, όπως είχε συμφωνηθεί, προκειμένου να υποδείξουμε τις τρεις αίθουσες που απαιτούνται.
Το ζήτημα δεν αφορά απλώς τρεις αίθουσες ενός δημόσιου κτιρίου. Αφορά την πρόσβαση τουλάχιστον 25 ατόμων με αναπηρία στο Αργοστόλι και την ευρύτερη περιοχή σε οργανωμένη καθημερινή εκπαίδευση, δημιουργική απασχόληση, ανάπτυξη δεξιοτήτων και κοινωνικοποίηση, δυνατότητες που σήμερα στερούνται.
Το ΚΕΦΙΑΠ δημιουργήθηκε με σκοπό την επαγγελματική κατάρτιση, τη λειτουργική αποκατάσταση και την κοινωνική ένταξη των ατόμων με αναπηρία. Για τον λόγο αυτό, η λειτουργία ενός ΚΔΑΠ ΑμεΑ στους χώρους του βρίσκεται σε άμεση συνάφεια με τον κοινωνικό προορισμό της συγκεκριμένης δομής.
Στο πλευρό του ΥΠΕΡΙΩΝΑ η Ε.Σ.ΑμεΑ.
Ιδιαίτερης σημασίας για την προσπάθειά μας αποτελεί η άμεση και ξεκάθαρη παρέμβαση της Εθνικής Συνομοσπονδίας Ατόμων με Αναπηρία (Ε.Σ.ΑμεΑ.), η οποία, με έγγραφό της προς τον Διοικητή του Γενικού Νοσοκομείου Κεφαλληνίας στις 24 Σεπτεμβρίου 2026, μετέφερε επίσημα το αίτημα του ΥΠΕΡΙΩΝΑ και ζήτησε τη θετική έκβασή του, προκειμένου να καταστεί δυνατή η λειτουργία ΚΔΑΠ ΑμεΑ στην περιοχή.
Η Ε.Σ.ΑμεΑ. επισημαίνει μάλιστα ότι το αίτημα είχε ήδη τύχει θετικής αντιμετώπισης, ότι είχαν αποσταλεί οι κατόψεις του ΚΕΦΙΑΠ και ότι, ως εκ τούτου, είχε δημιουργηθεί εύλογη προσδοκία πως το ζήτημα βρισκόταν σε πορεία υλοποίησης. Παράλληλα, ζητά να μην υπάρξει οριστική παραχώρηση των συγκεκριμένων χώρων για άλλη χρήση πριν από την ουσιαστική εξέταση του αιτήματός μας.
Ο ΥΠΕΡΙΩΝ δεν αντιτίθεται στην ανάγκη λειτουργίας δημόσιων υπηρεσιών και δομών. Ζητά, όμως, οι διαθέσιμοι χώροι του ΚΕΦΙΑΠ να αξιοποιούνται με τρόπο που να λαμβάνει υπόψη πρώτα και ουσιαστικά τον κοινωνικό σκοπό για τον οποίο δημιουργήθηκε η συγκεκριμένη δομή και τις πραγματικές, καταγεγραμμένες ανάγκες των ατόμων με αναπηρία.
Για τον λόγο αυτό ζητούμε εκ νέου την άμεση συνάντηση με το Διοικητικό Συμβούλιο του Νοσοκομείου, όπως είχε συμφωνηθεί, προκειμένου να εξεταστούν οι διαθέσιμοι χώροι και να υποδειχθούν οι τρεις αίθουσες που απαιτούνται για τη λειτουργία του ΚΔΑΠ ΑμεΑ.
Παράλληλα, ζητούμε να μην προχωρήσει οποιαδήποτε οριστική παραχώρηση των συγκεκριμένων χώρων για άλλη χρήση πριν από την ολοκλήρωση της συνάντησης και την ουσιαστική εξέταση του αιτήματός μας.
Ο ΥΠΕΡΙΩΝ θα συνεχίσει να διεκδικεί με θεσμικό, τεκμηριωμένο και αποφασιστικό τρόπο την αξιοποίηση των δημόσιων υποδομών προς όφελος των ατόμων με αναπηρία και την κάλυψη των πραγματικών αναγκών τους.


Για το ΔΣ.,          

